বাতিল হয়ে গেল আইএমএ কলকাতা শাখার শিক্ষা শিবির ‘অ্যাকাডিমা-২০১৭’। ‘জাল চিকিত্সক’ নরেন পাণ্ডের নাম থাকায় অধিকাংশ চিকিত্সক ওই শিবির বয়কট করবেন বলে জানিয়ে দিয়েছিলেন। শুক্রবার তাই বাধ্য হয়েই শিবির বাতিল করেন সংগঠনের সভাপতি নির্মল মাজি।
আইএমএ’র এক সদস্যের কথায়, ‘‘শিবিরে বক্তা-তালিকায় নরেনের নাম প্রস্তাব করেছিলেন তৃণমূলের চিকিত্সক নেতা অসীম সরকার।’’ যদিও চর্মরোগ বিশেষজ্ঞ অসীম এ অভিযোগ অস্বীকার করেছেন। সংগঠনের কলকাতা শাখার সম্পাদক প্রশান্ত ভট্টাচার্য বলেন, ‘‘নির্মলদা অনুষ্ঠান বাতিল করতে বলেন। তবে নরেনের নাম কেউ একজন তো প্রস্তাব করেছিলেন।’’ নরেনকে কি অসীম এনেছিলেন? প্রশান্তের উত্তর, ‘‘হতে পারে। নাম ঠিক করার বৈঠকে অসীম সরকার ছিলেন। অসীমদার হাত ধরেই আইএমএ’তে নরেনের আসাযাওয়া ছিল।’’ অসীমের ভূমিকা সম্পর্কে সংগঠনের রাজ্য সম্পাদক তথা তৃণমূলের চিকিত্সক নেতা শান্তনু সেন বলেন, ‘‘তিনি (অসীম) জেনে করে থাকলে এটা একদমই ঠিক করেননি।’’
এদিকে অভিযোগ, রাজ্য মেডিক্যাল কাউন্সিল এবং আইএমএ’র অধিকাংশ নেতা ‘জাল চিকিত্সক’দের অনেককেই জানতেন, চিনতেন। কেউ কেউ তাঁদের সংবর্ধনাও দিয়েছেন, কেউ সহাস্যে নানা ভঙ্গিতে ছবি তুলেছেন নরেন ও তাঁর ভাই সন্তোষের সঙ্গে। তাঁদেরই কেউ কেউ কলকাতা মেডিক্যাল কলেজে আইএমএ’র শিক্ষা শিবিরে ‘জাল চিকিত্সক’কে বিশেষ বক্তা হিসাবে আমন্ত্রণও করেছিলেন। যদিও এখন তাঁদের অনেকেই ঘণ্টায় ঘণ্টায় মত পাল্টাচ্ছেন। কখনও বলছেন, ‘‘চিনি না।’’ কখনও বলছেন, ‘‘জানতাম। বুঝতে পারিনি।’’ 
নরেন-সন্তোষের সঙ্গে ছবি মিলেছে রাজ্য মেডিক্যাল কাউন্সিলের সভাপতি নির্মল, মেডিক্যাল কাউন্সিলের সদস্য তথা আইএমএ’র নেতা অসীমের। কেন? এ প্রসঙ্গে বৃহস্পতিবার নির্মল বলেন, ‘‘চিনি না। কে কোথায় কী ছবি তুলেছে তার খোঁজ রাখব কী করে? আমিই জাল চিকিত্সকদের বিষয়ে অভিযোগ করে ধরিয়ে দিচ্ছি।’’ অসীম অবশ্য স্বীকার করে নিয়ে জানিয়েছেন, তিনি চেনেন দীর্ঘদিন ধরেই। তাহলে কাউন্সিল বা প্রশাসনকে জানাননি কেন? অসীম বলেন, ‘‘ছবি নিয়ে কথা বলব না। কিন্তু আমি কেন অভিযোগ করব?’’
বিজেপি নেতা সুভাষ সরকার এদিন জানিয়েছেন, ‘‘জাল চিকিত্সকদের সঙ্গে তৃণমূলের একাধিক চিকিত্সক নেতার যোগাযোগ আছে। তদন্ত করে তা বার করতে হবে। ৭ জুন এ নিয়ে স্বাস্থ্য ভবন অভিযান হবে।’’